壽通守趙寺丞
作者：敖陶孫
朝代：宋

paragraphs: 忠簡公騎箕尾星，千古萬古明天庭。
在天高廟足歡喜，敕使孫枝扶炳靈。
輟身仙班寄閑逸，閶闔正繞烟花出。
朝元冠劍妥未動，一笑明朝作人日。
漢家最重水衡丞，廩餼錢多上所能。
掌藏頒用渠式法，置之忽分淮股肱。
春風作意回焦土，黄池崎險爾如許。
區區鼠輩何足磔，此心本應僧伽祖。
甘泉酒作真珠紅，和氣已墮胡牀中。
奮髯抵掌直細事，參佐同此祥沖融。
大江洸洸去無極，江南老人候舟色。
諸公歸補父兄處，二十五城那得直。
海門短簿初來時，青衫恰輟惟烟姿。
興來得句自推激，爲公壓倒崧高詩。